ธปท.-คลัง ขยายเวลา “Paypal” บริการถึงสิ้นปีนี้ บรรเทาผลกระทบผู้ค้ารายย่อย
ธปท.-คลัง ไฟเขียวขยายเวลาการโอนบริการบัญชี Paypal ของลูกค้าไทยในต่างประเทศมาเข้าประเทศไทยในสิ้นปี 65 เพื่อบรรเทาผลกระทบให้กับผู้ประกอบการรายย่อย หลัง PayPal จะหยุดให้บริการชั่วคราวตั้งแต่วันที่ 7 มี.ค.65 
ธปท.-คลัง ไฟเขียวขยายเวลาการโอนบริการบัญชี Paypal ของลูกค้าไทยในต่างประเทศมาเข้าประเทศไทยในสิ้นปี 65 เพื่อบรรเทาผลกระทบให้กับผู้ประกอบการรายย่อย หลัง PayPal จะหยุดให้บริการชั่วคราวตั้งแต่วันที่ 7 มี.ค.65
5 มี.ค. 2565

นางสาวสิริธิดา พนมวัน ณ อยุธยา ผู้ช่วยผู้ว่าการสายนโยบายระบบการชำระเงินและเทคโนโลยีทางการเงิน ธนาคารแห่งประเทศไทย (ธปท.) เปิดเผยว่า จากการหารือร่วมกันระหว่าง ธปท., สำนักงานป้องกันและปราบปรามการฟอกเงิน (ปปง.) และบริษัท PayPal ประเทศไทย เพื่อหาแนวทางการช่วยเหลือผู้ประกอบการรายย่อยที่ได้รับผลกระทบจากการที่บริษัท PayPal จะหยุดให้บริการชั่วคราวตั้งแต่วันที่ 7 มี.ค.2565 จนกว่าจะปรับปรุงระบบการให้บริการให้เป็นไปตามกรอบกฎหมายไทยได้นั้น ทุกฝ่ายเห็นร่วมกันว่าเพื่อช่วยบรรเทาผลกระทบให้กับผู้ประกอบการรายย่อยข้างต้น จึงพิจารณาขยายระยะเวลาออกไปเป็นการชั่วคราว
โดยกระทรวงการคลัง และ ธปท. ได้ขยายเวลาที่บริษัทจะต้องโอนย้ายการให้บริการแก่ลูกค้าไทยในต่างประเทศมาอยู่ภายใต้ PayPal ประเทศไทยออกไปเป็นสิ้นปี 2565 ทำให้ลูกค้าไทยที่มีบัญชี PayPal อยู่แล้วในปัจจุบันจะยังสามารถใช้บริการได้ต่อเนื่อง พร้อมทั้งได้สั่งการให้บริษัทเร่งพัฒนาระบบให้มีกระบวนการแสดงตนและพิสูจน์ยืนยันตัวตนลูกค้า (Know Your Customer : KYC) ที่สอดคล้องตามกฎหมายให้แล้วเสร็จภายในกรอบเวลาดังกล่าว
ทั้งนี้มีแนวทางให้ความช่วยเหลือและดูแลลูกค้าที่ได้รับผลกระทบจากการปรับเปลี่ยนนโยบายของบริษัทในช่วงที่ผ่านมา ตลอดจนมีช่องทางที่สะดวกและเพียงพอให้ลูกค้าติดต่อสอบถามปัญหาหรือข้อสงสัยเกี่ยวกับการให้บริการ ซึ่ง ธปท.จะติดตามการดำเนินการของบริษัทในเรื่องดังกล่าวอย่างใกล้ชิดต่อไป
สำหรับการดูแลให้ผู้ประกอบธุรกิจการชำระเงินปฏิบัติตามกฎหมายและกฎเกณฑ์ที่เกี่ยวข้องเป็นสิ่งสำคัญ เพื่อให้มั่นใจในประสิทธิภาพและความมั่นคงปลอดภัยในการให้บริการชำระเงินและการคุ้มครองผู้ใช้บริการ อีกทั้ง ธปท.ยังได้สนับสนุนให้มีผู้ให้บริการที่หลากหลาย เพื่อเป็นทางเลือกให้กับผู้ใช้บริการ และเป็นการส่งเสริมการแข่งขันและเพิ่มประสิทธิภาพการให้บริการกับลูกค้า ซึ่งจะส่งผลให้บริการชำระเงินสามารถสนับสนุนการทำธุรกิจให้กับผู้ประกอบการไทยได้อย่างเต็มศักยภาพ